Maar die Woord van die Here, dit bly vir ewig. En hierdie Woord is die Evangelie wat aan julle verkondig is.
1 Pet. 1:25.
View July 2010 Issue >>
Ons kerke het nie meer ontsag vir God nie – daardie heilige vrees vir en absolute aanbidding van God het verlore gegaan. Die meeste gemeentes gaan mank aan ware geestelike leierskap en pas nooit die ware Bybelse tug toe nie. Baie kerkgangers voel soos Christene, maar dink inderwaarheid soos humaniste. Hulle glo dat hulle Christenharte het, maar dit is baie duidelik dat die meeste eintlik humanistiese harte het. Hulle lees veel eerder die daaglikse koe­rante as die Bybel en televisie-kyk is baie aangenamer as om Christus te aanbid.
Die boodskap aan die kerk van Laodicea geld eintlik ook vir die meeste hedendaagse kerkgangers: "Ek ken jou handel en jou wandel. Ek weet dat jy nie koud of warm is nie. Ek sou wat wou gee as jy maar net koud of warm was. Omdat jy só louwarm is, nie warm nie en ook nie koud nie, is Ek op die punt om jou uit my mond te spoeg... jy besef nie dat jy ellendig en bejammerenswaardig is nie, armlastig, blind en nakend... kry lewe en kom tot inkeer!" Open 3:15-19.
Dit is amper asof die verskillende kerke soos groot snymasjiene is wat die oes wil insamel, maar nie oor die nodige snylemme beskik nie: indrukwekkende masjinerie, oorverdowende gebrul van die masjiene, baie aktiwiteite – en tog uiters oneffektief as dit kom by die oesinsameling. Indien die Evangelie die snylem van die kerk is, ­be­hoort ons te vra: wat het die verkondiging van die Evangelie uitgedoof?
Judas het Jesus vir 30 silwerstukke verraai – maar ons gee Hom grátis weg. Hierdie 'bid net hierdie gebed'-boodskap is op­per­vlakkig en het vlak bekeerlinge tot gevolg. Hierdie 'maklike geloof' is kunsmatig. Dit is soos witbrood. Dit is so verfyn dat al die natuurlike waarde daarmee heen is en kunsmatige bestanddele is bygevoeg.
"Julle moenie die rede vir My koms misverstaan nie. Ek het nie gekom om 'n streep deur die wet of die profete te trek nie. Nee, Ek het gekom om die ware bedoeling van God se wet te laat uitkom. Ek verseker julle, al sou die hemel en aarde ophou bestaan, sal die wet definitief tot in sy fynste detail geldig bly... totdat die bedoeling daarmee bereik is.
Op dieselfde manier kry die toorn van God, die dogma van ewige oordeel en die werklikheid van die Hel in moderne preke deesdae bittermin aandag. "Hulle wou nie doen soos Hy vereis het nie. Hulle wou nie na Sy Woord luister nie. Daarom het Hy Sy gloei­ende woede teen hulle laat ontvlam deur die geweld van oorlog." Jes 42:24-25.
"Maar Ek sal julle sê wie om te vrees: Julle moet ontsag hê vir God wat die mag het om mense dood te maak en hulle daarna in die hel te gooi." Luk 12:5. "Wie glo in die Seun, besit nou reeds die Ewige Lewe; wie egter aan die Seun ongehoorsaam is, sal die lewe nie ervaar nie, maar die oordeel van God rus op hom." Joh 3:36. "Van Sy Hemelse woonplek af maak God Sy straf bekend oor die mense wat goddeloosheid en ongeregtigheid bedryf en so die waarheid onderdruk." Rom 1:18. Selfs die hart van die Evangelie – die Verlossing deur die Bloed van Christus op grond van Sy boetedoening aan die Kruis, kry deesdae maar bittermin aandag van Evangeliepredikers. "Sonder bloedvergieting vind daar geen vergifnis van sonde plaas nie." Heb 9:22. "Want God het Hom gestuur as 'n offer wat deur Sy sterwe versoening bewerk het vir almal wat glo." Rom 3:25. Die Woord ver­klaar ook dat "As ons optrede egter van die lig getuig, leef ons soos Hy wat in die lig is en het ons volledig deel aan mekaar, en die bloed van Jesus, Sy Seun, maak ons skoon van alle sonde." 1 Joh 1:7.
En tog, hoe dikwels word hierdie boodskap verkondig? Nog iets wat deesdae nie dikwels gehoor word nie, is die hele verkondiging, die volledige Bybelse boodskap van sondebelydenis. Ek het 'n baie bekende evangelis die volgende hoor sê: "Belydenis is bloot om 'jammer' te sê!" Die Bybel, egter, be­klemtoon drie aspekte van sondebelydenis:
Sonde-oortuiging - 'n verandering van sienswyse oor sonde
Sondeberou - 'n hartsverandering
Ommekeer - 'n lewensverandering
"Die goddelose mens moet sy verkeerde dinge los, en die bose mens sy slegte gedagtes. Hy moet terugdraai na die Here en Hy sal hom genadig wees..." Jes 55:7.
I.p.v. die Bybelse boodskap oor die Heiligheid van God, die sondigheid van die mens, die Wet van God, Sy oordeel en straf, die absolute noodsaaklikheid van sondebelydenis en die geloof in die boetedoe­ning van Christus aan die Kruis, word 'n hele reeks on-Bybelse versinsels verkondig. En net mooi nêrens in die Bybel sal daar enige voorbeeld gevind word van 'n evangelis, apostel of dissipel wat enige van die volgende gewilde frases of tegnieke gebruik nie: "God het jou lief en het 'n wonderlike plan met jou lewe."
Ons vind nêrens in die Bybel 'n enkele geval van 'n evangelis of dissipel wat sulke beeldspraak gebruik om 'n bekering te beskryf nie. Al die Evangelies, asook Handelinge, daag ons uit om na Hom te kom en toegang tot Sy Huis te kry. Nou word van ons verwag om te glo dat die situasie só ver­ander het dat Christus na ons toe kom en ons vra om Hom in te laat!
Hierdie idee kon moontlik uit die interpretasie van Openb 3:20 ontstaan het. Daardie vers is egter deel van God se brief aan Sy Kerk in Laodicea. Dit is nie naastenby 'n evangelistiese boodskap nie; dit is 'n baie ernstige teregwysing aan 'n louwarm kerk: "Ek ken jou handel en jou wandel. Ek weet dat jy nie koud of warm is nie. Ek sou wat wou gee as jy maar net koud of warm was. Omdat jy só louwarm is, nie warm nie en ook nie koud nie, is Ek op die punt om jou uit My mond te spoeg... Ek berispe en straf almal wat Ek liefhet. Kry lewe en kom tot inkeer! Kyk Ek staan by die deur en Ek klop..." Openb 3:20. Dit is so hartseer dat 'n deel van hierdie brief, wat geskryf is aan 'n kerk om hulle te waarsku teen halfhartigheid, 'n wêreldse gesindheid en kompromieë t.o.v. hul geloof, só misbruik is - dat die gevolg louwarm , semi-bekeerde kerkgangers is.
Ons moet bid, maar ons moet ook veel meer doen as 'net bid'. Die Groot Opdrag van ons Here Jesus beveel ons: "Gaan dan, maak al die nasies my dissipels, en doop hulle in die Naam van die Vader en die Seun en die Heilige Gees. Leer hulle om alles te gehoor­saam wat Ek aan julle opgedra het." Matt 28:19-20. Om 'net' voor enige van hierdie bevele in die Skrif te plaas, veroorsaak dat al die ander vereistes minder waardevol is.
Is ons net vergewe? Is ons nie vrygekoop en weergebore nie? En wat van heiligma­king? Indien daar nie 'n dramatiese verandering in ons geloofsoortuigings, morele standaarde, leefwyse, gedrag en optrede is nie; dan is dit te betwyfel of ons werklik vergifnis ontvang het. Lees gerus Gal 5:19-25 in hierdie verband.
Die volgende wat Jesus toe gedoen het - Hy het die jongman aan die Tien Gebooie herinner: "Maar wat jou vraag betref – jy ken die gebooie: Jy mag nie moord pleeg nie; jy mag nie egbreuk pleeg nie; jy mag nie steel nie; jy mag nie vals getuienis gee nie; jy mag niemand benadeel nie; respekteer jou Pa en Ma." Baie mense mag nou wel vra wat die Gebooie met die ewige lewe te doen het. Die Bybel is baie duidelik daaromtrent: "Die Wet het ons mos soos 'n kinderoppasser opgepas totdat Christus gekom het. Ons is opgepas sodat ons, deur te glo,God se vryspraak kon ontvang." Gal 3:24.
Om vir mense te sê Jesus is die antwoord voordat hulle nog kon vra, is beslis nie baie behulpsaam nie. Geen onderwyser deel tog antwoordblaaie uit voordat die leer­ders eksamen skryf nie. Om aan mense wat nog nie eens besef dat hulle gered moet word nie, te verkondig dat Jesus red, is uiters oneffektief. Totdat mense besef wat die 'slegte nuus van die hel' is, is hulle nog nie gereed om die 'goeie nuus van die Hemel' te aanvaar nie.
Om dit sommer baie reguit te stel: totdat ons verstaan dat ons goddelose sondaars is, verlore en regverdiglik verdoem tot die ewige hel, is ons nog nie gereed om die boodskap van "bekering en vergifnis van sondes" (Luk 24:47) werklik te waardeer nie. Dis amper ongelooflik – die jongman ver­klaar dat hy al die gebooie wat Jesus noem, onderhou het van sy jeug af.
Sommiges mag dalk dink dat die Here baie van hom verwag het, maar inderwaarheid was dit net een enkele ding: berou. Ons Here het die eerste gebod uitgesonder - "Jy mag geen ander gode voor My aangesig hê nie", en ook die laaste een "Jy mag nie begeer nie." Hierdie jongman het blykbaar 'n afgod van sy rykdom gemaak.
Sy rykdom het vir hom belangriker as gehoorsaamheid aan God geword. God weerstaan trotsaards, maar betoon Genade aan die nederiges. Die Tien Ge­booie gaan oor ons verhoudings met God, ons ouers en ander mense. Dit handel oor God, aanbidding, taal, tyd, gesag, die lewe, liefde, eiendom, waarheid en die gewete. Dit verbied politeïsme, afgodery, godslastering, ontheiliging van die Sabbat, onte­ring van ouers, moord, owerspel, diefstal, meineed en afguns.
Deur die Wet van God te bestudeer, is dit baie duidelik hoe ver ons as mense tekort­skiet. Die boodskap aan diegene wat hul oortredinge besef is om te bely, en dan te glo. En as sondebelydenis sonder geloof geskied, is dit nie ware belydenis nie. Die omgekeerde is natuurlik ook waar.
Besef ons werklik wat die implikasie hiervan is? Almal is verlore en niemand kan hom- of haarself red nie! Nie eers 'n pastoor, predi­ker, evangelis of denominasie kan iemand red nie.
En waarom dink ons dat ons iets waardevols daartoe kan byvoeg? Jesus het voortgegaan deur te beklemtoon dat dit uiters noodsaaklik is om op te offer en te volhard tydens vervolging. Uiteindelik het Hy seën, beloning en die ewige lewe belowe aan diegene wat Sy boodskap gehoor­saam. (Mark 10:28-31).
I.p.v. 'n flou, afgewaterde, mensgesen­treerde boodskap van 'glo en ontvang', behoort ons getrou 'n Christus-gesentreerde, Bybelsgebaseerde boodskap van belydenis en gehoorsaamheid en leiding deur die Heilige Gees te verkondig. I.p.v. bekeerlinge, behoort ons dissipels te maak wat álles gehoorsaam wat Jesus ons beveel het. Matt 28: 19-20.